
REPUBLIKA HRVATSKA
OPĆINSKI SUD U PAZINU
STALNA SLUŽBA U POREČU-PARENZO			
Nikole Tesle 16/a, Poreč-Parenzo			       Poslovni broj: Pp-206/2026
	
U I M E R E P U B L I K E H R V A T S K E 

P R E S U D A 

Općinski sud u Pazinu, Stalna služba u Poreču-Parenzo, po sutkinji ovog suda mr. sc. Dragici Grujić uz sudjelovanje Sandre Lakošeljac kao zapisničarke u prekršajnom postupku protiv okrivljenika 1. DARA IN d.o.o. i 2. Vedrane Širola, zbog prekršaja iz članka 42. stavku 1. točka 35. i stavak 2. Zakona o računovodstvu (Narodne novine broj:  78/15., 134/15., 120/16., 43/20. i 114/22.), pokrenutog prekršajnim nalogom Financijske agencije, Regionalni centar Rijeka, klasa: 034-07/23-04/1954, urbroj: 118-07-03-23-1 od 12.6.2024., 3. srpnja 2025., u smislu članka 179. Prekršajnog zakona (Narodne novine broj: 107/07.,39/13., 157/13., 110/15., 70/17. i 118/18.),

  p r e s u d i o   j e
	Okrivljenici: 
1. DARA IN d.o.o., sa sjedištem u Poreču, Špadići 66, OIB: 24550041878, 
2. Vedrana Širola, djev. Širola, od oca Nenada, rođena 24.3.1974. u Puli, RH, nastanjena u Vabrigi, Lokvarska 4, državljanka Republike Hrvatske, OIB: 25911025413, prekršajno kažnjavana, kazneno neosuđivana i ne vodi se postupak za koji drugi prekršaj ili kazneno djelo.

OSLOBAĐAJU SE OPTUŽBE

I. što da kao poduzetnik i odgovorna osoba poduzetnika nisu dostavili Fini do 30.4.2023. u bilo koju poslovnicu Fine na području RH ili putem internetskog servisa uz korištenje digitalnog certifikata,  za statističke i druge potrebe propisane financijske izvještaje (bilancu, račun dobiti i dodatne podatke) za prethodnu kalendarsku 2022. godinu. Dakle, nisu Fini u tekućoj godini u zakonom propisanom roku dostavili financijske izvještaje i dodatne podatke za nadzorne, statističke i druge potrebe, u skladu sa odredbom članka 32. stavak 1. ZR-a,
time da su postupili protivno članku 42. stavak 1. točka 35. i stavak 2. Zakona o računovodstvu

II. Troškovi prekršajnog postupka padaju na teret proračunskih sredstava ovog suda.  

III. Sud javno objavljuje presudu, dok će se otpravci presude dostaviti okrivljenicima i ovlaštenom tužitelju u zakonskom roku	

O b r a z l o ž e n j e

1. Financijska agencija, Regionalni centar Rijeka, donijela je prekršajni nalog protiv okrivljenika 1. DARA IN d.o.o. i 2. Vedrane Širola, zbog prekršaja iz članka 42. stavku 1. točka 33. i stavak 2. Zakona o računovodstvu. Na isti su okrivljenici uložili pravovremeni i dopušten prigovor pa je nastavljen redovni prekršajni postupak.
2. U svojoj pisanoj obrani okrivljenici ne osporavaju da nisu dostavili za 2022. propisane financijske izvještaje. Smatraju da to nisu bili dužni iz razloga što su dostavili izjavu o neaktivnosti na kojoj u naslovu točno stoji izjava o neaktivnosti u 2022. dok u redu u niže stoji 2021. godini. Navode da se radi o očitoj pogrešci i da se svake godine uzima isti predložak no u naslovu stoji da se izjava odnosi na 2022. godinu. 
3. Sud smatra da je Financijska agencija izjavu o neaktivnosti koju su dostavili okrivljenici dana 6. ožujka 2023., a Financijska agencija zaprimila 10. ožujka 2023., trebala prihvatiti jer iz iste proizlazi da se odnosi da na 2022. te činjenica da je greškom u tekstu navedena 2021. kao godina ne obavljanja djelatnosti ne može se smatrati da izjava o neaktivnosti nije dostavljena. 
4. Člankom 30. stavak 9. Zakona o računovodstvu propisano je da je poduzetnik koji tijekom poslovne godine nije imao poslovnih događaja, dužan do 30. travnja tekuće godine Financijskoj agenciji dostaviti izjavu o neaktivnosti za prethodnu poslovnu godinu, a što je okrivljena pravna osoba i učinila dana 6. ožujka 2023., a Financijska agencija zaprimila 10. ožujka 2023.
5. Trebalo je odlučiti kao u izreci ove presude i okrivljenike osloboditi optužbe iz razloga što nisu počinili prekršaj koji im se stavlja na teret. 
6. Na temelju članka 142. stavak 2. Prekršajnog zakona odlučeno je da paušalni troškovi padaju na teret proračunskih sredstava suda. 

        U Poreču-Parenzo 3. srpnja 2026. 

          Zapisničarka							          Sutkinja
      Sandra Lakošeljac, v.r.			                   mr. sc. Dragica Grujić, v.r.

   
Uputa o pravu na žalbu:
Protiv ove presude dopuštena je žalba u roku od 8 (osam) dana od dana dostave prijepisa presude a pravo na žalbu imaju okrivljenici i ovlašteni tužitelj. Žalba se podnosi ovom Sudu u dva primjerka a o žalbi odlučuje Visoki prekršajni sud Republike Hrvatske u Zagrebu.					

Dostavna naredba:							    Za točnost otpravka
1. Okrivljenicima	    						   ovlaštena službenica
2. Ovlaštenom tužitelju Financijskoj agenciji 		              Sandra Lakošeljac
3. Spis                                                                                                           

